
הכנסת העשרים
מושב שלישי
<פרוטוקול מס' 559>
מישיבת ועדת הכספים
יום שלישי, י"ג בכסלו התשע"ז (13 בדצמבר 2016), שעה 15:45
<סדר היום:>
<פרק י"ב, סעיפים 174 עד 176 (העברת הכנסות מרשות שדות התעופה לאוצר המדינה), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 2017 ו-2018), התשע"ז-2016>
נכחו:

<חברי הוועדה:> 
משה גפני – היו"ר
נאוה בוקר
דוד ביטן
זהבה גלאון
יצחק וקנין
מכלוף מיקי זוהר
אורן אסף חזן
יואל חסון
אחמד טיבי
מנואל טרכטנברג

מיקי לוי - 

בצלאל סמוטריץ 

רחל עזריה
רועי פולקמן
עודד פורר
טלי פלוסקוב 

מיקי רוזנטל 

חברי הכנסת:
עבדאללה אבו מערוף

מרדכי יוגב
אוסאמה סעדי
<ייעוץ משפטי: >
שגית אפיק
<מנהל הוועדה:>
טמיר כהן
<רישום פרלמנטרי:>
סמדר לביא, חבר המתרגמים
<פרק י"ב, סעיפים 174 עד 176 (העברת הכנסות מרשות שדות התעופה לאוצר המדינה), מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות 2017 ו-2018), התשע"ז-2016>
<היו"ר משה גפני:>
אני רוצה להגיד את לוחות הזמנים. אנחנו דנים עכשיו בפרק י"ב שונות, סעיפים 174 עד 176, רשות שדות התעופה. לאחר מכן - - -

<קריאה:>
מה זה דנים? הצבעות. 

<היו"ר משה גפני:>
עכשיו הצבעות. אני רוצה להוסיף כמה דברים לסעיף הזה, כהסתייגות. אני אחרי זה רוצה לסכם את העניין של הקאפ, אחרי שישבנו עם שר הבריאות, אני רוצה להצביע על זה. לאחר מכן אני עושה הפסקה, אני רוצה לשבת עם אנשי האוצר על סעיפים שלא הגענו איתם להסכמה. האם אנחנו ממשיכים היום או מעבירים למחר, נראה בהמשך, אני אודיע לחברים. מתי אנחנו נשארים להצביע? בחמש? 

<זהבה גלאון (מרצ):>
לא, אנחנו במליאה, יש לנו דברים. יש לי הצעת חוק במליאה, יש לי יום זכויות האדם. 

<מיקי רוזנטל (המחנה הציוני):>
בארבע יוצאים להפסקה. 

<היו"ר משה גפני:>
לא יוצאים להפסקה, בארבע אני ממשיך את הדיון, אני לא מצביע, בגלל שאני רוצה להוסיף דברים. 
<מיקי רוזנטל (המחנה הציוני):>
רשות שדות התעופה, יש לנו בעיות. 

<היו"ר משה גפני:>
לא יכולים לדון? גם לדון לא? 

<קריאה:>
מי פה מרשות שדות התעופה? 

<זהבה גלאון (מרצ):>
בוא נסכם את סדר היום, שכולנו נהיה מרושתים, אדוני. תחזור על זה. 

<היו"ר משה גפני:>
גבירותיי ורבותיי, אנחנו הקראנו את חוק רשות שדות התעופה. אני מבקש להגיש הסתייגות לחוק הזה, הסתייגות אחת זה שאני מבקש לקבוע הארכת מועדים של העלאת גיל הפרישה. אם אנחנו לא גומרים את זה עכשיו בעצם עלה גיל הפרישה ב-1 בינואר, ולכן את אותו נוסח, שהיועצת המשפטית הקריאה בעת הדיון, עם התאריכים שהיו בהם - - -

<רחל עזריה (כולנו):>
החצי שנה? 

<היו"ר משה גפני:>
זה לא חצי שנה, לשר יש פרק זמן ולנו יש את פרק הזמן הקבוע - - -

<קריאה:>
על המועדים אתה לא מצביע עכשיו. אתה מצביע על המועדים עכשיו גם? 

<היו"ר משה גפני:>
אני רוצה להצביע, מה הבעיה? אתה רוצה, אני לא אצביע עכשיו, אני אצביע אחר כך. 
<קריאה:>
תצביע אחר כך. 

<היו"ר משה גפני:>
אבל זה דבר שצריך לגמור. 

<קריאה:>
אני יודע, תצביע על ההסתייגות. 

<היו"ר משה גפני:>
יש לי עוד הסתייגות. ההסתייגות הנוספת היא, בין יתר הדברים שיש במערכת החקיקה במדינת ישראל יש דברים שעשו חוק ואלה שהיו לפני החוק לא זכאים לו. ניצולי שואה, נדמה לי שהחוק נעשה ב-2011, ואז בני הזוג שהיו זכאים, מאותו רגע שנחקק החוק, בני הזוג זכאים, אם בן הזוג נפטר, בני הזוג זכאים לתגמול במשך תקופה מסוימת, לאחר מכן הם מקבלים 2,000 שקל לחודש, אבל זה חל רק מאותו זמן שנחקק החוק, אלה שהיו קודם, שחלקם כבר לא נמצאים, לא זכאים לגמלה הזאת, הם לא מקבלים. אני מציע בהסתייגות לתת להם 2,000 שקל, אני דיברתי אתמול עם משרד האוצר, הם צריכים לתת לי תשובה. אני עוד לא אצביע על זה. אני אבקש להביא את ה - - - 
<מיקי לוי (יש עתיד):>
כל האופוזיציה מצטרפת. 

<מיקי רוזנטל (המחנה הציוני):>
אדוני, אנחנו מבקשים להצטרף להסתייגויות. 

<היו"ר משה גפני:>
בסדר, אם נסכים אז זה כולם. 

<קריאה:>
שגית, רשמת? 

<שגית אפיק:>
אם אתם לא מסכימים, הוא אמר שהוא פנה אליכם. 

<קריאה:>
אני מסכים. 

<היו"ר משה גפני:>
חבר הכנסת וקנין. 

<יצחק וקנין (ש"ס):>
גם להסתייגות שלי אני מציע שכל חברי הכנסת יצטרפו, שלא יגידו וקנין לבד. ב-1990 חוקק חוק הגליל שנותן סובסידיה לביצים ולפטם בגליל, ב-1997 הארכנו אותו, גם בחוק ההסדרים, ב-2002 הארכנו אותו בממשלה, אני ושלום ושמחון, עד 2007. ב-2007 אני הארכתי אותו פה בוועדת כספים עד 2017, ב-2017 הוא נמצא בבסיס התקציב, הכסף נמצא, אני רוצה להמשיך את ההארכה שלו עד 2027. זה נמצא בבסיס התקציב. 

<זהבה גלאון (מרצ):>
את מה אתה רוצה להאריך? לא שמעתי.

<יצחק וקנין (ש"ס):>
את החוק. 

<זהבה גלאון (מרצ):>
איזה? 
<יצחק וקנין (ש"ס):>
חוק הגליל, שנותן סיוע לאותם מגדלים בקו העימות, מגדלי הביצים. 

<מיקי לוי (יש עתיד):>
זו ההסתייגות שלך? 

<יצחק וקנין (ש"ס):>
זו ההסתייגות. 

<מיקי לוי (יש עתיד):>
אני מצטרף אליך. 

<זהבה גלאון (מרצ):>
כולנו, האופוזיציה. חבר הכנסת גפני, אני רוצה להגיד משפט, אדוני, מכובדי. 

<יצחק וקנין (ש"ס):>
דרך אגב, זה נמצא בבסיס התקציב, זה לא פורץ, לא תקציב ולא כלום. האוצר בדיונים איתי, הוא כבר נתן לי את האישור לעשר שנים, אבל עדיין לא הגענו לחתימה של הסכם של כל הרפורמה של הלול. 

<זהבה גלאון (מרצ):>
גפני, האופוזיציה מצטרפת לחבר הכנסת וקנין. אני רוצה התייעצות. יש לי באותו סעיף שונות 26 הסתייגויות, שלא נראה לי סביר שאני אתחיל לקרוא אותם עכשיו כי אנחנו הולכים למליאה. האם רק תוכל להגיד לי מתי נדון על זה, מצדי שזה יהיה מחר בבוקר. 

<היו"ר משה גפני:>
לא, זה יהיה - - -

<זהבה גלאון (מרצ):>
תגיד לי שעה, מאוחר, הכי מאוחר. 

<היו"ר משה גפני:>
זה יהיה היום בחמש וחצי. 

<זהבה גלאון (מרצ):>
יש לי דיון היום על זכויות האדם ואחר כך יש לי צווי הגנה. אתה יודע מה? אני אגמור את הדיון במליאה וכשאני אבוא תאפשר לי להציג אותם, את ה-26 הסתייגויות. 

<היו"ר משה גפני:>
את יודעת מה? אני מעריך שיהיה לי הרבה זמן דיונים עם האוצר. 

<זהבה גלאון (מרצ):>
מה שיהיה לך נוח, אני פשוט לא רוצה ש - - -

<מכלוף מיקי זוהר (הליכוד):>
אז הולכים הביתה. 

<היו"ר משה גפני:>
לא, לא, לא. 

<מכלוף מיקי זוהר (הליכוד):>
אני לא יכול להשאיר פה אנשים ארבע שעות. 

<היו"ר משה גפני:>
לא, לא. 

<זהבה גלאון (מרצ):>
אז אם אני אראה שאני לא יכולה, אז תומר, העוזר שלי, יגיד ואז תתאמו ביניכם. 

<היו"ר משה גפני:>
בסדר. 

<מכלוף מיקי זוהר (הליכוד):>
אנחנו מצטרפים להסתייגות. 

<היו"ר משה גפני:>
להסתייגות של מי? של וקנין? 

<מכלוף מיקי זוהר (הליכוד):>
כן. 

<היו"ר משה גפני:>
להאריך את זה? 

<יצחק וקנין (ש"ס):>
עד 2027. יש לי את הנוסח, אם תרצו אני מניח אותו.

<היו"ר משה גפני:>
כן.

<זהבה גלאון (מרצ):>
בסדר, אז בחמש וחצי אני מתחילה לקרוא. זה חצי שעה, שעה. 

<היו"ר משה גפני:>
בסדר, אני עושה הפסקה עד חמש וחצי. אם יש שינויים אני אודיע, יכול להיות שזה יימשך אל תוך הלילה. תודה רבה. 

<הישיבה ננעלה בשעה 15:55.>

